Karti Jitkellmu Meta ftit taż-żmien ilu kien qed isir xogħol ta' restawr fis-sagristija tal- knisja parrokkjali tagħna għaddewli kaxxa mimlija karti u reġistri marbuta mal-fratellanza tas-Santissimu Sagrament imwaqqfa fil-Parroċċa fl- 1919. Mal-ewwel daqqa t'għajn indunajt mill-karti qodma jikkonsistu f'korrispondenza, irċevuti u dokumenti oħra marbuta ma' din il-fratellanza. Xi wħud minnhom kienu marbuta f'file u merfugħa bla ebda kronoloġija. Illum nista' ngħid, wara kważi xahrejn, li kull karta hemm storja warajha u għalhekk hu l-ħsieb tiegħi li issa niġbor kollox b'ordni kronoloġiku u nqiegħed kollox fl-arkivju tal-Parroċċa u merfugħa fl-uffiċċju parrokkjali bħala parti mill-istorja tal-Parroċċa. Iżda għal din is-sena ħsibt li nislet xi wħud minn dawn il-karti storiċi u nitkellem dwarhom. Osservajt l-ewwel nett kemm fl-imgħoddi kien hemm kuntatt reċiproku bejn il-fratellanza tagħna u dik ta' Stella Maris billi sibt diversi stediniet biex il-fratelli tagħna jieħdu sehem fil-purċissjonijiet ewkaristiċi li jsir f'dik il-parroċċa u kif ukoll fil- purċissjoni ta' Stella Maris. Tant kienet qawwija din ir-rabta, li wara li fil-gwerra ntilef il-baldakkin tal-knisja tagħna, kienu jissellfu dak ta' Stella Maris. Rabta oħra qawwija bejn dawn iż-żewġ fratellanzi, hija l-istedina għall-festa ta' Corpus li saret f'dik il- Parroċċa fis-27 ta' Mejju 1948 meta l-partijiet tal- Parroċċa tagħna, immexxija mill-provinċjal, Parti Anġeliku Azzopardi OFM mexxew. il-funzjonijiet kollha inkluża l-purċissjoni li kienet tinżel ix-xatt. F'Jannar 1945 il-Parroċċa ta' Stella Maris iċċelebrat il-Missjoni l-Kbira. Hawn ukoll il-fratelli tagħna ħadu sehem bis-sħiħ. L-istess nistgħu ngħidu li għamlu meta fl-1949: il-Parroċċa ta' San Girgor iċċelebrat Kungress Ewkaristiku Parrokkjali. Sibt ukoll stedina mingħand. il- Kappillan tal-Gżira Dun Pawl Galea biex il-fratellanza tagħna tieħu sehem fil-purċissjoni ta' Corpus li saret fil-Parroċċa tal- Gżira fl-1948. Semmejt diġà l-baldakkin. Jidher li wara l-gwerra l-fratelli bdew jaħsbu biex jagħmlu wieħed ġdid u għalhekk sibt talba lill-uffiċċju tal-Lottu Pubbliku magħmula fil-bidu tas-sena 1945 biex jagħmlu lotterija ta' għaxar liri. Din saret wara li qalgħu l-permess u rebħitha s-Sinjura Vella li kienet toqgħod fid-dar imsemmija Emilv, Triq Isouard. Fl-1946 il-Fratellanza bdiet korrispondenza mad- ditta Tanfani u Bertarelli ta' Milan għax-xiri tal- baldakkin li għandna llum. Sibt ukoll il-lista tal-fratelli li kienu inkarigati mill- bejgħ tal-biljetti tal-lotterija li saret. Aktar tard saru wkoll il-bankuni. Sibt id-disinn flimkien mal- irċevuta meta dawn saru fl-ewwel snin tas-snin ħamsin tas-seklu l-ieħor. Laqtuni wkoll numru ta' rċevuti maħruġa mil- landiera Bezzina u Xuereb ta' Triq San Duminku l-Belt, li dawn għal diversi drabi ħadmu l-fanali tal- vjatku bil-prezz ta' disa' xelini-l wieħed. Hekk turi l-irċevuta tat-8 ta' Jannar 1944. Fiċ-ċimiterju tal-Addolorata, il-fratellanza għandha l-oqbra tagħha. Mid-dehra dawn inxtraw qabel il-gwerra għaliex fid-19 ta' Frar 1939 sar ftehim bejn il-Kappillan Patri Franġisk Montebello OFM li kien id-direttur spiritwali tal-fratellanza u l-artist Manwel Borg Gauci, biex dan jaħdem l-istatwa ta' San Baskal għal fuq dawn l-oqbra bi prezz ta' għoxrin lira, u dakinhar li sar il-kuntratt tawh is- somma ta' ħames liri. Meta fil-gwerra nqerdet is-sagristija l-fratelli tilfu wkoll l-istatwa ta' San Baskal. Il-fratelli bdew jirsistu biex il-patrijiet jagħtuhom l-istatwa ta' dan l-istess qaddis li kellhom fil-kunvent tar-Rabat. Din kienet saret minn Ġużeppi Mallia li kienu jgħidulu l-Lhudi. Kien artist tajjeb tal-kartapesta u din l-istatwa nħadmet fl-1913 għall-Kungress Ewkaristiku Internazzjonali li kien sar Malta f'dik is-sena u kienet għall-knisja tal-Belt fejn kienu jiltaqgħu l-kongressisti Spanjoli. Sibt ittra miktuba fit-18 ta' Settembru 1947 lill- Gwardjan tal-kunvent tar-Rabat biex dan iċedi din l-istatwa lill-fratellanza. Il-Gwardjan Patri Mikiel Catania OFM wieġeb din l-ittra fis-26 ta' Novembru 1947, fejn f'isem il- komunità ta l-approvazzjoni biex isir l-għoti ta' din l-istatwa taħt ċerti kundizzjonijiet iżda mid-dehra din l-għotja ma saritx mill-ewwel għaliex din l-għotja saret fl-1959 fi żmien il-Gwardjan tar-Rabat Patri Franġisk Dingli OFM. Hekk tikkonferma ittra li sibt qalb dawn il-karti. Għad baqali nifli u nara aktar karti u persważ li toħroġ aktar bid-deher. l-istorja ta' din il- fratellanza. L-istess nista' ngħid għall-kotba tal- minuti li sibt f'din l-istess kaxppxa li jmorru lura fis-snin bil-waqfa fis-snin tal-gwerra. Hawnhekk inħoss li għandi nagħti kliem ta' foħrija lill-membri u uffiċjali li mexxew lil din il-fratellanza matul il- mixja tas-snin, għaliex minn dak li rajt f'dawn il- karti, u minn dawk li baqagħli nara, it-tmexxija kienet tajba u organizzata għall-akbar glorja ta' Ġesu Ewkaristija.